SKRIFTLIG FORESPØRGSEL E-1061/01

af Gianfranco Dell'Alba (TDI) til Kommissionen

(5. april 2001)

Om: Nedskæring af forskningspersonalet på Det Fælles Forskningscenter (FFC) i forslaget til det sjette rammeprogram

- Det Fælles Forskningscenter er et generaldirektorat under Europa-Kommissionen og består af otte specialiserede institutioner, der er placeret i fem af EU-medlemsstaterne

- I det femte rammeprogram for forskning og teknologisk udvikling blev Det Fælles Forskningscenters opgave omformuleret, idet der fokuseredes på dets rolle som uafhængigt, videnskabeligt og teknisk instrument for EU's politikker.

- Som resultat af denne ændring opnåede FFC i det femte rammeprogram nogle særdeles opmuntrende resultater, som finder direkte anvendelse i Fællesskabets politikker. F.eks. kan nævnes de tests, der for øjeblikket anvendes i hele Europa vedrørende BSE, metoder til at finde frem til genmodificerede organismer i fødemidler, udskillelse af phthalater i legetøj, beskrivelse af forurenende emissioner, udvikling af normer for teknologi vedrørende rydning af områder for sprængstoffer, udvidelse af reglerne for nuklearsikkerhed til også at omfatte ansøgerlandene.

- I Kommissionens forslag til det sjette rammeprogram (2002-2006), hvor der er en stigning i det samlede budget sammenlignet med det femte rammeprogram, konstateredes der et fald i de reelle bevillinger til FFC. Denne nedskæring er endnu tydeligere - i procent og i tal - for så vidt angår den ikke-nukleare afdeling, hvis midler er nedskåret fra 725 mio euro til 719 mio euro.

- FFC har under det femte rammeprogram et personale på 2 080, hvortil kommer det ikke-tjenestemandsansatte personale (gæstevidenskabsfolk, eksperter og stipendiater).

Vil Kommissionen:

- give oplysninger om indvirkningen af denne nedskæring for personalet på FFC samt angive, hvor mange forskningsstillinger i Kommissionen vil blive omdannet til tjenestemandsstillinger med ansvar for forvaltningen af forskningskontrakterne?

- Kan Kommissionen redegøre for, hvorfor den har valgt at nedskære sit eget forskningsarbejde i forhold til det eksterne forskningsarbejde, hvorved den mindsker EU's mulighed for at foretage selvstændig forskning?

Svar afgivet på Kommissionens vegne af Hervé Busquin

(27. juni 2001)

Det Fælles Forskningscenters (FFC) mission, som Rådet og Europa-Parlamentet vedtog i 1999(1), er at yde kundestyret forskning i form af videnskabelig og teknisk støtte til udformning, udvikling, gennemførelse og kontrol med Fællesskabets politikker. Det tjener medlemsstaternes fælles interesse, samtidig med at det er uafhængigt af private og nationale interesser.

FFC er derfor et forskningscenter, som ikke har til opgave at udføre forskningspolitik men at tjene som et europæisk videnskabeligt og teknisk referencecenter for andre fællesskabspolitikker (miljø, landbrug, transport, energi, nuklear sikkerhed).

I forbindelse med dets mission har Kommissionen forsøgt at sikre, at FFC ikke skulle udføre samme arbejde som eller konkurrere med nationale forskningsorganer, men snarere skulle koncentrere sig omkring spørgsmål, som der består et virkeligt behov for i forbindelse med fastlæggelsen af de europæiske politikker, og som kræver en indsats på europæisk niveau. Der er tale om spørgsmål, som panelet på højt niveau med Etienne Davignon som formand har undersøgt, og hvis rapport blev offentliggjort i maj 2000.

På baggrund af Davignon-rapporten og som del af Kommissionens politik med henblik på at skabe en bedre balance mellem dets ressourcer og kerneområder, blev FFC anmodet om at analysere en mulig nedskæring af aktiviteterne og yderligere koncentrere indsatsen omkring nøgleprioriteter. Kommissionen har forslået budgetmyndigheden en nedskæring på 175 stillinger i FFC's personaleoversigt fra og med 2002. Som følge heraf vil en række projekter blive stoppet, og personalet vil blive omfordelt til andre opgaver. Den nye personaleoversigt vil udgøre grundlaget for de foreslåede aktiviteter for FFC i det næste rammeprogram.

FFC vil også forsøge at samarbejde i netværk på en mere effektiv måde med nationale forskningscentre inden for rammerne af det europæiske forskningsområde, så det mere effektivt kan imødekomme de politiske behov via en bredere vidensbasis.

Formålet med at øge effektiviteten og arbejde inden for en bredere samarbejdsramme med de nationale enheder og opretholde tætte forbindelser med alle aktører i beslutningsprocessen, herunder Europa-Parlamentet, er atgive FFC mulighed for fuldt ud at deltage i det europæiske forskningsområde og at fortsætte med at opfylde sin mission på lang sigt.

I forbindelsen med udøvelsen af sin mission vil FFC koncentrere sine aktiviteter omkring et begrænset antal nøglespørgsmål, som vedrører europæiske borgeres sikkerhed, hvor det har en specifik kompetence og kan tilbyde en øget brugerorientering. FFC's budget som foreslået i det næste rammeprogram for støtte til Fællesskabets politikker er på 715 mio. EUR og budgettet for Euratoms aktiviteter er på 330 mio. EUR.

(1) KOM(2000) 366 endelig udg.